У Тринаестојулском устанку учествовао је као политички делегат Герилске групе из села Рваша и Бобије, која је водила борбе против италијанских снага на путу Подгорица–Ријека Црнојевића. Када је октобра 1941. године био формиран устанички батаљон, био је постављен за заменика команданта батаљона. Као добровољац се новембра 1941. године пријавио у Црногорски НОП одред за операције у Санџаку, с којим је учествовао у нападу на Пљевља, 1. децембра 1941. године. Као заменик политичког комесара Треће чете Ловћенског батаљона, приликом извиђања терена у Пљевљима, био је одсечен од главнине батаљона и у жестоким борбама је био тешко рањен. Након рањавања био је пренет у партзанску болницу на Жабљаку, где му је услед тешких рана била ампутирана лева рука. Након опоравка, као тешки инвалид је остао у болници, обављајући дужност политичког комесара болнице.